stanford-oval/wikipedia huggingface dataset:
ברידג'סטון
ספורט מוטורי

ברידג'סטון החלה את דרכה בספורט המוטורי בשנות ה-60 של המאה ה-20 במרוצי הגרנד פרי היפניים. היא החלה להשקיע תשומת לב יתרה לנושא בשנות ה-80 כשהפכה לספק הצמיגים הדומיננטי במרוצי ה-GP2 (מרוצים בדרגה אחת נמוכה מפורמולה 1). בשנות ה-90 היא השתתפה בהצלחה במרוצי מכוניות התיור בגרמניה (DTM). חברת פיירסטון, שאיתה ברידג'סטון התמזגה ב-1988 הייתה בעלת מסורת השתתפות במרוצי הגרנד פרי עוד משנות ה-50 ובמרוצי האינדי האמריקאיים אך היא פרשה מהם בשנות ה-70. ב-1995 חזרו ברידג'סטון/פיירסטון למרוצי האינדי.
ב-1997 החלה ברידג'סטון להשתתף לראשונה בהיקף מלא במרוצי פורמולה 1, לאחר השתתפות חלקית באמצע שנות ה-70. ספק הצמיגים המתחרה, גודייר, פרש ב-1999 וברידג'סטון הייתה שותפה לרצף של חמש זכיות של פרארי ומיכאל שומאכר באליפות היצרנים, שתיים מתוכם כספק צמיגים יחיד בסדרה. החל מעונת 2001 הפכה מישלן הצרפתית ליריבתה של ברידג'סטון, אך בהצלחה חלקית, ועם פרישתה ב-2006 הפכה שוב ברידג'סטון לספק הצמיגים היחידי בפורמולה 1.
בתחום הדו גלגלי השתתפה ברידג'סטון במרוצי אופנועי גרנד פרי החל משנות ה-80 בקטגוריות הנמוכות תוך הצלחה יתרה. בשנת 2002 היא החלה להשתתף באופן מלא בקטגוריית המוטו GP הבכירה כשהיא סובלת מנחיתות בהשוואה למישלן שהייתה ספק הצמיגים של כל הקבוצות החזקות לאורך שנים. ברידג'סטון זכתה לניצחון ראשון בעונת 2004, אך החיבור עם דוקאטי החל מעונת 2005 הניב את ההצלחה הגדולה ביותר. הישגיה השתפרו באופן עקבי עד לזכייה של קייסי סטונר בתואר האליפות בעונת 2007. בעונת 2008 עברו רוב הרוכבים המובילים לרכב עם ברידג'סטון בהכירם ביתרונה ההולך וגדל על מישלן ובסיום העונה זכה ולנטינו רוסי עם ברידג'סטון באליפות. בתום אותה עונה נודע על החלטת מארגני הגרנד פרי כי ברידג'סטון תהפוך לספק הצמיגים הבלעדי באליפות.
ג'וזג'אן

| --- | --- |

איכרה בשדה במחוז ג'וזג'אן
 מדינה / טריטוריה:  אפגניסטן אפגניסטן
 מושל:  מולבי לוטפאללה עזיזי
 בירת המחוז:  שבּרגאן
 שפה רשמית:  דארי, פשטו
 שטח:  11,798.3 קמ"ר
 גובה:  309 מטרים
 אוכלוסייה:  ‏
  ‑ במחוז:  540,255 (2021)
 קואורדינטות:  36°45′N 66°00′E﻿ / ﻿36.75°N 66°E﻿ / 36.75; 66 
 אזור זמן:  UTC+4:30
 http://ju.edu.af/
  מפת מיקום  מפה מפורטת     לחצו כדי להקטין חזרה    לחצו להגדלה     he tabBackground:;tabBorder:#aaa;defaultTab:0;
ג'וזג'אן (בפרסית/דארי/פשטו: ولایت جوزجان) הוא אחד מבין 34 מחוזות אפגניסטן. המחוז נמצא בצפון אפגניסטן ולצפונו גבול בינלאומי עם טורקמניסטן. מחוז ג'וזג'אן מחולק לתוך 11 נפות (יחידה שלטונית) ומאות יישובים. שטחו הכולל של המחוז הוא 11,798.3 קילומטרים רבועים ואוכלוסייתו מונה 512,100 איש נכון לשנת 2015. העיר שבּרגאן היא בירת המחוז והעיר הגדולה ביותר.
גאוגרפיה

המחוז ממוקם באזור הצפוני של אפגניסטן ולו חשיבות אסטרטגית שכן במחוז יש עתודות גז טבעי מהגדולות ביותר במדינה. ג'וז'אן נמצא במרחק של 555 ק"מ מבירת המדינה קאבול ובגובה ממוצע של 380 מטר מעל פני הים. המחלקה לפיתוח כפרי המחוזית העריכה את אוכלוסיית המחוז כ-500,000 אנשים, אולם המחלקה המדינית לסטטיסטיקה העמידה את מספר תושבי המחוז על 470,000 אנשים. מזג האוויר במחוז הוא יבשתי קיצוני, במהלך הקיץ הטמפרטורה מגיעה למקסימום של כ-46 מעלות צלזיוס ואילו בחורף היא מגיעה למינוס 25 מעלות צלזיוס.
גאוגרפיה > משאבים

המחוז כאמור עשיר במשאבים טבעיים, בג'וזג'אן נחפרו יותר מ-140 מאגרי גז טבעי שנחפרו בידי תשתיות של ברית המועצות במהלך הפלישה הסובייטית לאפגניסטן, אולם הבארות נאלצו להפסיק לתפקד בשנות השמונים המאוחרות כאשר ברית המועצות החליטה להסיג את כוחותיה מאפגניסטן. נכון להיום, 36 בארות גז טבעי מספקות גז לצרכנים מקומיים ולחלק מהתעשיות במחוז במחיר ממוצע המותאם לשוק הנפט של מרכז אסיה. עבודות החפירה בשמונה בארות נוספות נחנכו באפריל 2013 על ידי משרד המכרות והתעשייה והחוזה הוענק לחברה טורקית להשלמת הפרויקט עד סוף 2014. לאחר סיום הפרויקט החלו תושבי מזאר-י שריף ושברגאן לקבל אספקת גז טבעי לצרכים אישיים ללא הפרעה.
עבודות

עם ההכרזה על סיומה של מלחמת אפגניסטן (2001–2014) תעשיות נחושת, ברזל וזהב הוקמו מחדש בג'וזג'אן לאחר שהשימוש בהם הופסק עם נפילת האמירות האסלאמית של אפגניסטן. עובדים מיומנות מבצעים עבודות בתעשיות הנחושת והברזל המייצרות כלים לחקלאים.
מגזרי חקלאות וגידול משק חי הם שני מקורות הכלכלה הידועים של אנשי ג'וזג'אן, בהם 80% מאוכלוסייתה קשורה למגזרים אלו. עקב חוסר במקורות מים לפיתוח אדמה פורייה למען החקלאות, ישנם כמה נפות (יחידה שלטונית) המקבלות מי השקיה מהמחוזות השכנים בלך וסר-י פול. החוות בנפות הדרומיות תלויות בגשם ובשלג היורדים מגבעות רכס הינדו-כוש לצורך גידול יבולים. הגידולים המעובדים באופן נרחב במחוז כוללים חיטה, שעורה, תירס, קטניות ואחרים. בנוסף, המחוז מייצר 24 סוגי ענבים ואיכות גבוהה מאוד של משמש, אפרסק, אגסים, שקדים, אגוזים, שזיף, תפוח, דובדבן ופירות טריים אחרים. הפרובינציה תניב יותר יבולים חקלאיים אם הרשויות ישגיחו לפתח את תחום החקלאות החולה. ג'וזג'אן מייצאת מספר מוצרים כגון שטיחים, עדרי בעלי חיים וסוגי בד שונים.
ביטחון

בשנת 2017 דווח כי כוחות הטליבאן הצליחו לקחת יותר ויותר שטחים בג'וזג'אן והקימו מוסדות מנהליים וצבאיים. רוב הנפות במחוז נמצאות במאבק ממושך בין הממשלה האפגנית לטליבאן; שלוש נפות מסווגות תחת שליטה ממשלתית ושתי נפות מסווגות תחת שליטת הטליבאן. דווח על 111 תקריות הקשורות למורדים בתקופת ינואר 2018 – פברואר 2019 (ממוצע של 1.9 תקריות בשבוע). דוגמאות לתקריות כוללות פעולות צבאיות מעל פני הקרקע בשטחים מיושבים, שבוצעו על ידי כוחות הממשלה במחוז. יתר על כן, סדרה של תקיפות אוויריות של כוחות צבא בינלאומיים גרמה לאבדות אזרחיות.
תועדו 183 נפגעים אזרחיים (61 הרוגים ו-122 פצועים) בשנת 2018, המייצגים 32 קורבנות אזרחיים לכל 100,000 תושבים. מדובר בעלייה של 55% בהשוואה לשנת 2017. הגורמים העיקריים לנפגעים אזרחיים היו התנגשויות צבאיות במרכזי אוכלוסין ואחריהם התקפות אוויריות והטלת מטעני חבלה. בתקופה שבין 1 בינואר 2018 – 28 בפברואר 2019 נעקרו 590 בני אדם במחוז ג'וזג'אן, הם הועברו או למקומות אחרים במחוז או למחוז בלך. באותה תקופה נעקרו 849 אנשים למחוז ג'וגז'אן, כולם לבירת המחוז. מסיבות ביטחוניות הבחירות לפרלמנט 2018 לא התקיימו בשלוש מהנפות.
חלוקה מנהלית

מחוזות אפגניסטן מחולקות ליחידות שלטוניות בשם "נפות", להלן הנפות של מחוז ג'וזג'אן ואוכלוסייתן.
אקצ'ה – 90,652
דרזאב – 52,800
שברגאן – 188,808
פייזאבאד – 56,000
ח'ום-אב – 12,400
ח'אנקאה – ?
חוואג'ה דו-כוה – 23,900
מרדיאן – 34,200
מינגג'יכ – 38,100
קארקין – 21,400
כוש טפה – ?
אתרים

טילה טפה(אנ')
ימשי טפה (אנ')
ראו גם

גז טבעי
מלחמת אפגניסטן (ברית המועצות)
מפת נפות ג'וזג'אן.
ג'וזף נואל פטון

| --- | --- |

ג'וזף נואל פטון, 1866
 לידה:  13 בדצמבר 1821 דנפרמליין, הממלכה המאוחדת 
 פטירה:  26 בדצמבר 1901 (בגיל 80) אדינבורו, הממלכה המאוחדת של בריטניה הגדולה ואירלנד 
 מקום לימודים:  אוניברסיטת אדינבורו 
 תקופת הפעילות:  1836–1899 (כ־63 שנים) 
 יצירות ידועות:  The Quarrel of Oberon and Titania 
 פרסים והוקרה:  Knight Bachelor 
 צאצאים:  Diarmid Noel Paton 
 
סר ג'וזף נואל פטון (באנגלית: Joseph Noel Paton‏; 13 בדצמבר 1821 – 26 בדצמבר 1901) היה אמן, מאייר ופסל סקוטי. הוא היה גם משורר והיה לו עניין וידע באגדות הפולקלור הסקוטיות והאגדות הקלטיות.
ביוגרפיה > ראשית חייו

הוא נולד בדנפרמליין, פייף, ב־13 בדצמבר 1821 לג'וזף ניל פטון ולקתרין מקדיארמיד, מעצבי ואורגי בדים בעיר. הוא היה אחיהם של הפסלת אמיליה רוברטסון היל, ואמן הנוף וולר יו פטון. היה לו גם אח אחד ושתי אחיות שמתו בילדותם. בהמשך חייו הקים להם פטון אנדרטה באתר הקבר של הוריו ואחיו. קבריהם כנראה לא היו מסומנים; האנדרטה שוכנת בצד הצפוני של מנזר דנפרמליין.
פטון למד בבית הספר דנפרמליין ולאחר מכן באקדמיה לאמנות בדנפרמליין, ופיתח עוד יותר את כישרונותיו שהתגלו בילדותו. הוא עקב אחר העסק המשפחתי על ידי עבודה כמנהל מחלקת העיצוב במפעל במשך שלוש שנים. רוב חייו בילה בסקוטלנד, אך הוא למד זמן קצר באקדמיה המלכותית לאמנויות, לונדון בשנת 1843, שם עשה חונכות אצל ג'ורג' ג'ונס. במהלך לימודיו בלונדון, פגש פטון את ג'ון אוורט מיליי, שביקש ממנו להצטרף לאחווה הפרה-רפאליטית.
ביוגרפיה > קריירה

ההזמנה להיות חבר רשמי של האחווה נדחתה על ידי פטון, אף שצייר בסגנון הפרה-רפאליטי והפך לצייר נושאים היסטוריים, פיות, וציורים אלגוריים ודתיים. יחד עם דניאל מקליז, פטון היה מומחה לפולקלור; על פי כריסטופר ווד, מומחה לאמנות ויקטוריאנית, מקליז ופטון היו האמנים היחידים שעבדו בז'אנר ציורי הפיות עם מומחיות בפולקלור.
הידע של פטון באגדות קלטיות ובפולקלור סקוטי בא לידי ביטוי בציוריו. במהלך ההשתלמות הקצרה שלו בלונדון, התוודע פטון לסמואל קרטר הול, עורך כתב העת "ארט ז'ורנל", שהזמין את פטון לעצב כמה מהאיורים לספרו "ספר הבלדות הבריטיות" מ־1842. עבודות נוספות לעיצוב איורי ספרים כללו את המהדורה משנת 1844 של הדרמה הלירית של שלי Prometheus Unbound, שהתפרסמה בשנת 1845 ושל "הסערה של שייקספיר" בגרסת 1863.
בשנת 1844 הציור הראשון של פטון, רות גלינינג, הוצג באקדמיה הסקוטית המלכותית. הוא זכה במספר פרסים על עבודתו, כולל על שתיים מיצירותיו המפורסמות ביותר, המריבה והפיוס של אוברון וטיטאניה (1847). שתי היצירות מוצגות בגלריה הלאומית סקוטלנד. מחקר קודם של ציור המריבה הושלם בשנת 1846 והוצג כתמונת הדיפלומה של פטון באקדמיה הסקוטית המלכותית באותה שנה. האקדמיה רכשה את העבודה הקודמת תמורת 700 ליש"ט.
הוא התמנה לעמית של האקדמיה הסקוטית המלכותית בשנת 1847 וחבר מלא בשנת 1850. בשנת 1865 מונה לצייר המלכה בסקוטלנד. הוא גם פרסם שני כרכים של שירה והפיק מספר פסלים. שנתיים לאחר מכן קיבל את תואר האבירות ובשנת 1878 הוענק לו תואר דוקטורט במשפטים מאוניברסיטת אדינבורו.
פטון היה מומחה לעתיקות, שהתמחותו הייתה נשק ושריון. בשנת 1859 הוא הקים ופיקד על חיל המתנדבים התותחנים של אדינבורו (סיטי), שהורכב בעיקר מאמנים עם הצייר ג'ון פיד כסגנו.
הוא נפטר באדינבורו בביתו ב־26 בדצמבר 1901, ונקבר בבית הקברות דין.
משפחה

בשנת 1858 הוא התחתן עם מרגרט גורליי פרייר ולזוג נולדו אחד עשר ילדים (שבעה בנים וארבע בנות).
בנם הבכור, דיארמיד נואל פטון (1859–1928), הפך לפרופסור לפיזיולוגיה בגלאזגו במהלך 1906 ואילו בן אחר, פרידריק נואל פטון (1861–1914), מונה למנהל המודיעין המסחרי בממשלת הודו בשנת 1905.
בן נוסף, רנאלד אלכסנדר נואל פטון (נולד ב־8 ביוני 1864), גם הוא היה צייר פורטרטים, שהתחתן עם וויניפרד ג'יין וואלאס.
גלריה

המריבה בין אוברון וטיטינה
אוברון ובתולת הים
אספרוס
לותר מגלה את הצדק
דנטה במדיטציה
החזרה ממלחמת קרים
הרצח של פאולו ופרנצסקה
האביר לפני הקרב
הערות שוליים

↑  Alfred Thomas Story, J. Noël Paton, The life and work of Sir Joseph Noël Paton ... her majesty's limner for Scotland., London: Art Journal Office, 1895
↑  Chris Beetles Gallery, www.chrisbeetles.com
↑  Bown, Nicola (2004). "Paton, Sir (Joseph) Noël (1821–1901)". Oxford Dictionary of National Biography (online ed.). Oxford University Press. Retrieved 19 December 2014.
↑  30 paintings by or after Joseph Noel Paton, artuk.org (באנגלית)
↑  Joseph Noel Paton's Contribution to Fairy Painting, www.victorianweb.org
| --- | --- |
בקרת זהויות :  NLI: 987007274457705171  AAG: 22  BNE: XX5534505  GND: 11914168X  ISNI: 0000 0001 1878 231X  LCCN: n82151539  MusicBrainz: ea325524-70bf-4b04-9cfe-45d351374fa3  NGV: 1156  NLA: 35685367  NTA: 067988857  RKD: 62092  SELIBR: 342937  SNAC: w6wm1bmp  SUDOC: 245006559  ULAN: 500009018  VIAF: 77119089   WorldCat (עם VIAF): 77119089
ביר אל-עג'ם

| --- | --- |

פסל סטניה בכפר ביר אל עג'ם
 מדינה:  סוריה סוריה
 מחוז:  מחוז קוניטרה
 נפה:  נפת קוניטרה
 חבל ארץ:  רמת הגולן
 תאריך ייסוד:  1872
 גובה:  942 מטרים
 אוכלוסייה:  ‏
  ‑ בכפר:  353 (2004)
 קואורדינטות:  33°03′N 35°52′E﻿ / ﻿33.050°N 35.867°E﻿ / 33.050; 35.867
 אזור זמן:  UTC +2
  מפת מיקום  מפה מפורטת   (למפת סוריה מוגדלת) דמשק חלב חומס לטקיה חמה דיר א-זור אל-חסכה א-רקה הים התיכון  ישר. לבנון ירדן עיראק טורקיהביר אל עג'ם(למפת סוריה רגילה) דמשק חלב חומס לטקיה חמה דיר א-זור אל-חסכה א-רקה הים התיכון  ישר. לבנון ירדן עיראק טורקיהביר אל עג'ם  he tabBackground:;tabBorder:#aaa;defaultTab:0;
ביר אל-עג'ם (בערבית: بئر العجم) - פירוש השם הוא "באר הפרסים", הוא כפר בדרום-מערב סוריה, בחלקה הסורי של רמת הגולן, על קו הגבול בין ישראל לסוריה, למרגלות תל חזקה. נוסד בשנת 1872[דרוש מקור] על ידי מהגרים צ'רקסים מהקווקז, בני שבט האבזאח. במשך השנים נוספו לכפר מתיישבים חדשים בני שבט הקברדיני.
היסטוריה

החוקר הגרמני גוטליב שומאכר שחקר את האזור בסוף המאה ה-19, מציין את ביר אל עג'ם בספרו "הגולן" ככפר צ'רקסי:
"כפר צ'רקסי גדול על חאמא קרצה, מורכב מחלקים נפרדים.הוא בנוי באותה צורה כמו עיון א-זואן, ובו היום כשמונים בקתות ובהתאם למפקד השמות - 340 נפשות. מעיין נאה נמצא מצפונו ואחר ליד בריכה בדרומו של הכפר המשגשג".
על פי זאב וילנאי היו בכפר בשנת 1960, על פי מפקד סורי - 177 נפש.
הכפר היה אחד מ-12 כפרים של ההתיישבות הצ'רקסית ברמת הגולן בסביבות קוניטרה שהיו בעלי מבנה דומה. בשנת 1967, בעקבות מלחמת ששת הימים, נותרו הכפרים נטושים. העיתון דבר מצטט את מזכיר כפר כמא כאומר: ”מיד עם תום המלחמה כתבו כמה מנכבדי העדה מכתב לשר המקורב אליהם, יגאל אלון, וביקשו להפגש עמו ולדון בגורלם של כמה מאות בני העדה שלא עזבו את הגולן. הפגישה לא התקיימה. ... הדרוזים בגולן נשארו בכפריהם. לצ'רקסים לא התאפשרה פגישה כזאת ... ממשלת ישראל לא הייתה מעוניינת בהשארותם של הצ'רקסים בגולן ... רוב בני העדה ברחו לפני תום הקרבות. ... הגיעו לכפר ידיעות שרבים חזרו למולדת הצ'רקסים בקווקז, אחרי הגלות בת 100 השנים. מעטים נשארו בכפרים השוממים ובקיץ 1967 עזבו בהדרגה והצטרפו למשפחותיהם, שהתפזרו ברחבי סוריה.”.
מוצב קדמי של צה"ל מוקם במעלה הגבעה של הכפר הנטוש. בשנת 1986 נבנו מספר בתים בצפון הכפר על ידי ממשלת סוריה במטרה להחזיר את התושבים אל הכפר, אולם רק מעטים שבו לגור בו.
ביר עג'ם לאחר מלחמת ששת הימים

בקיץ 1968 טרם חצצה גדר גבול בין הכפרים ביר עג'ם ובריקה השכן לבין שטח ישראל. שני הכפרים היו ריקים מתושבים וסיירי צה"ל ואנשי בית ספר שדה גולן ערכו בהם סקרים, בדומה לסקרים שנערכו בכפרים נטושים אחרים בגולן. בין שני הכפרים היה מטע אגוזים שהניב יבול של אגוזי המלך.
כאשר הוקמה גדר הגבול בגולן לאחר הסכמי הפסקת האש של 1974 בין ישראל לסוריה, בחרה ישראל להשאיר את הכפרים מחוץ לשטחה משום נחיתותם הטופוגרפית אל מול קו התילים. הכפרים נכללו בשטח המפורז אליו אסורה כניסה של הצבא הסורי.
ביר עג'ם כמו כפרים צ'רקסיים אחרים באזור, היה מרועף ברעפים האדומים,  מתוצרת מרסיי, צרפת, שנשאו את סמל הדבורה ושם היצרן הטבוע בהם.
בסתיו 2012 עלו שני הכפרים הללו לחדשות, בשל חילופי אש המתחוללים בהם בין צבא סוריה למורדים. ב-11 בנובמבר 2012 השיב צה"ל על פצצת מרגמה שהתפוצצה ליד מוצב חזקה בתחום ישראל, בירי אזהרה של טיל נגד טנקים ליד סוללת מרגמות של צבא סוריה. הייתה זו הפעם הראשונה מאז הסכמי הפסקת האש 1974 שישראל יורה לתחום סוריה.
ביר אל-עג'ם כיום

מניין התושבים בכפר עומד על כ-400 תושבים.[דרוש מקור] מספר זה הולך וגדל מדי שנה, אולם ריבוי האוכלוסייה נמוך ועומד על כרבע מהצפוי.[דרוש מקור] רק כ-50% מבני המייסדים נותרו להתגורר בכפר. שאר התושבים היגרו אל הערים הגדולות כגון דמשק וחלב. התושבים סובלים מעוני כאשר השכר החודשי הממוצע עומד על כ-10,000 לירות סוריות לאדם.[דרוש מקור]
רוב תושבי הכפר צ'רקסים במוצאם, ומתפרנסים מענף החקלאות והתיירות. את הכפר פוקדים תיירים רבים בעונת הפריחה באביב. ביר אל-עג'ם הוא הכפר האחרון מבין הכפרים הצ'רקסים ברמת הגולן אשר הצליח לשמר את הבנייה האותנטית שמאפיינת בניה קווקזית.
טבע וסביבה

אזור ביר אל-עג'ם ידוע כאזור מיוער בו גדלים עצי אלון, עצי אפרסקים ואגסים. בכפר ובסביבתו גדלים אגוזי מלך מרהיבים. כמו כן חיות בר כגון שועלים ותנים שחיים ביערות אלו. בחודשי החורף היישוב נהנה מכמות משקעים של כ-1,000 מ"ל לעונה, וכמו כן גובהו הטופוגרפי שעומד על 942 מטרים מעל פני הים, מביא לכמות נכבדה של שלגים.
ראו גם

ההתיישבות הצ'רקסית ברמת הגולן
הערות שוליים

↑  בשפה הערבית המילה עג'ם(אנ') היא מילה המתארת את כלל הלא-ערבים ובפרט את הפרסים
↑  דני רובינשטיין, הצ'רקסים, דבר, 8 במאי 1970
↑  יעקב ארז, מוצב בערפל, מעריב, 22 בדצמבר 1967
ביר אל-עג'ם
ג'ון בראון (כדורסלן)

| --- | --- |

 לידה:  28 בינואר 1992 (בן 32) ג'קסונוויל, פלורידה, ארצות הברית
 עמדה:  פאוור פורוורד
 גובה:  2.03 מטרים
 מספר:  00
 מכללה:  אוניברסיטת היי פוינט
 דראפט:  לא נבחר, 2016
 קבוצות כשחקן
 2016–2017 2017–2018 2018–2020 2020–2022 2022 2022–:  פלקנסטרו וירטוס רומא אוניברסו טרוויזו ניו באסקט ברינדיזי אוניקס קאזאן ברשה מונקו
 הישגים כשחקן
 חמישיית העונה השנייה של היורוקאפ (2021)  שחקן ההגנה של העונה בליגה המאוחדת של VTB‏ (2022)  מלך החטיפות של היורוליג (2022)  מלך החטיפות של ליגת העל האיטלקית בכדורסל (2022)
ג'ון בראון השלישי (באנגלית: John Brown III; נולד ב-28 בינואר 1992) הוא כדורסלן אמריקאי המשחק בעמדת הפאוור פורוורד במונקו מליגת העל הצרפתית והיורוליג.
ראשית חייו

בראון נולד בג'קסונוויל, פלורידה. הוא גדל עני מאוד בדיור ממשלתי בעיר, ועבר בין דירות שונות עם חדר שינה אחד עם אמו, סבתו ואחיו הקטן. כשהיה בכיתה י"א ילדה אמו את אחיו הצעיר, ג'רון, והוא הפך למחליף לאביו עבור אחיו.
קריירה בתיכון

בראון למד בשלושה בתי ספר תיכוניים שונים בג'קסונוויל: תיכון אנדרו ג'קסון, פירסט קוסט וארלינגטון קאונטרי דיי. הוא אובחן כסובל מלקויות למידה.
כששיחק בארלינגטון ב-2009/10 נבחר בראון לשחקן השנה בפלורידה דרג 1A, לאחר שהעמיד ממוצעים של 17.9 נקודות, 12.1 ריבאונדים ו-2.3 חסימות למשחק, והוביל את קבוצתו בכל שלוש הקטגוריות. הקבוצה סיימה במאזן 23–6 וזכתה באליפות פלורידה דרג 1A.
בשנים 2010/11 חילק בראון את השנה כששיחק באקדמיה הנוצרית בראלי, קרוליינה הצפונית, ובבית הספר הנוצרי באולדסמר, פלורידה. הוא נאלץ להשתתף במכינות האלה ולא לשחק בשנתו הראשונה במכללות כדי להיחשב ככשיר על ידי ה-NCAA.
קריירת מכללות

לאחר שלא שיחק בעונת 2011/12 הצטרף בראון לאוניברסיטת היי פוינט. הוא נבחר לפרשמן השנה בביג סאות' והפך לפרשמן השני אי פעם שנבחר לחמישיית העונה באזור. ב-28 משחקים הוא העמיד ממוצעים של 16.4 נקודות, 6.1 ריבאונדים, 1.7 חטיפות ו-1.2 חסימות ב-25.9 דקות למשחק.
כסופומור נבחר בראון לשחקן השנה באזור הביג סאות'. הוא פתח בחמישייה בכל 31 המשחקים של היי פוינט והעמיד ממוצעים של 19.5 נקודות ו-7.7 ריבאונדים.
כג'וניור נבחר בראון לחמישיית העונה בביג סאות' בפעם השלישית ברציפות, והפך לשחקן החמישי בהיסטוריה של הליגה שעושה זאת. ב-32 משחקים הוא פתח 29 פעמים והעמיד ממוצעים של 19.3 נקודות, 6.0 ריבאונדים, 1.2 אסיסטים, 1.2 חטיפות ו-1.0 חסימות ב-31.1 דקות למשחק. בפברואר 2015 הוא כונה על ידי פרשן ESPN ג'יי בילאס כינה את בראון "המטביע הטוב ביותר בכדורסל המכללות".
כסיניור בעונת 2015/16 הפך בראון לשחקן הראשון בתולדות הביג סאות' שנבחר לשחקן השנה ושחקן ההגנה של השנה באותה עונה, והפך לשחקן השני בלבד שנבחר לחמישיית העונה בכל ארבע השנים. הוא גם הפך לראשון שזוכה בפרס השחקן השישי של העונה פעמיים בתולדות הליגה. בראון חתם את העונה הסדירה עם 19.6 נקודות (שלישי באזור), 60.2 אחוזי שדה (ראשון), 7.1 ריבאונדים (שישי), 1.75 חסימות (שלישי) ו-3.25 ריבאונד התקפה למשחק (ראשון). הוא גם הגיע ל-2,000 נקודות בקריירה בינואר 2016. הוא נפצע ברגלו במהלך טורניר הביג סאות', מה שהשפיע על אימוני לפני הדראפט.
קריירה מקצועית

בשל הפציעה שעבר בסוף שנתו האחרונה השתתף בראון רק בשלושה אימונים במהלך השבוע האחרון של אימוני קדם-דראפט ה-NBA. לאחר מכן הוא לא נבחר בדראפט ה-NBA 2016 ושיחק רק 12 דקות במשחק אחד עבור שארלוט הורנטס בליגת הקיץ של ה-NBA באורלנדו.
ב-12 באוגוסט 2016 חתם בראון בווירטוס רומא מהסרייה א'2 האיטלקית. ב-34 משחקים בעונת 2016/17 הוא העמיד ממוצעים של 19.9 נקודות, 8.1 ריבאונדים, 1.8 אסיסטים ו-1.9 חטיפות למשחק.
ב-28 ביולי 2017 חתם בראון באוניברסו טרוויזו מהסרייה א'2. ב-39 משחקים בעונת 2017/18 הוא העמיד ממוצעים של 16.9 נקודות, 6.6 ריבאונדים, 1.2 אסיסטים ו-1.4 חטיפות למשחק.
ב-18 ביולי 2018 חתם בראון בניו באסקט ברינדיזי מהסרייה א'. ב-33 משחקים בעונת 2018/19 הוא העמיד ממוצעים של 14.3 נקודות, 6.4 ריבאונדים ו-1.5 אסיסטים למשחק.
ב-16 ביולי 2019 חידש בראון את חוזהו בברינדיזי. ב-21 משחקי ליגה הוא העמיד ממוצעים של 11.8 נקודות, 6.1 ריבאונדים, 1.4 אסיסטים ו-1.9 חטיפות למשחק. בעונת 2019/2020 בליגת האלופות בכדורסל הוא העמיד ממוצעים של 11.6 נקודות, 4.9 ריבאונדים, 1.2 אסיסטים ו-1.5 חטיפות.
ב-9 ביולי 2020 חתם בראון בקבוצה הרוסית אוניקס קאזאן מהליגה המאוחדת של VTB. ב-31 משחקי ליגה הוא העמיד ממוצעים של 9.5 נקודות, 5.5 ריבאונדים, 1.6 אסיסטים ו-2.2 חטיפות למשחק. הוא גם העמיד ממוצעים של 10.8 נקודות, 6.3 ריבאונדים, 1.2 אסיסטים ו-1.9 חטיפות ב-24 משחקי יורוקאפ בעונת 2020/2021. הוא נבחר לחמישיית העונה השנייה של היורוקאפ ולשחקן ההגנה של העונה ב-VTB.
ב-28 ביוני 2021 חידש בראון את חוזהו בקאזאן לשנתיים. בפברואר 2022 הוא קבע שיא יורוליג בחטיפות לעונה בודדת, 66, ושבר את שיאו של מאנו ג'ינובילי מ-2001. מאוחר יותר באותו חודש הוא מימש את זכותו לעזוב את המדינה בעקבות הפלישה הרוסית לאוקראינה.
ב-11 באפריל 2022 חתם בראון בברשה מהסרייה א'. בשבעה משחקים הוא העמיד ממוצעים של 9.3 נקודות, 5.6 ריבאונדים, 1.6 אסיסטים ו-2.1 חטיפות למשחק.
ב-26 במאי 2022 חתם בראון לשלוש שנים במונקו מה-LNB Pro A הצרפתית והיורוליג.
חיים אישיים

בראון היה קרוב מאוד לאמו ולסבתו, שתיהן נפטרו במהלך קריירת המכללות שלו בהיי פוינט. יש לו אח גדול, ג'בון, ואח צעיר, ג'רון.
ברכת חכם הרזים

ברכת חכם הרזים היא ברכה מברכות הראייה, הנאמרת כאשר אדם רואה שישים ריבוא (600,000) איש מישראל המכונסים במקום אחד.
מקור

מקור הברכה במדרש רבה על הפסוק בפרשת פינחס, שבו מבקש משה מאלוהים למנות לו מחליף: "וַיְדַבֵּר מֹשֶׁה אֶל ה' לֵאמֹר: יִפְקֹד ה', אֱלֹהֵי הָרוּחֹת לְכָל בָּשָׂר, אִישׁ עַל הָעֵדָה". לפי חכמי המדרש, המילה "הרוחות" מבטאת את האופי השונה של כל אדם ואדם. על אף השוני, דעתו ואופיו של אדם גלויה לפני ה':
הלכה, אם ראה הרבה אוכלוסין של בני אדם אומר: ברוך אתה ה' אלהינו מלך העולם חכם הרזים. כשם שאין פרצופותיהן דומין זה לזה, כך אין דעתן שוין זה לזה, אלא כל אחד ואחד יש לו דעה בפני עצמו... משה מבקש מהקדוש ברוך הוא בשעת מיתה, אמר לפניו: ריבונו של עולם! גלוי וידוע לפניך דעתן של כל אחד ואחד, ואין דעתן של בניך דומין זה לזה. וכשאני מסתלק מהן, בבקשה ממך, מנה עליהם מנהיג שיהא סובלם לאחד ואחד לפי דעתו. שנאמר יפקד ה' (אלהי הרוחות) - הרוח אינו אומר, אלא הרוחות.
התלמוד הבבלי מזכיר ברכה זו בשינוי משמעותי, "אוכלוסין של בני אדם" נהפך ל"אוכלוסי ישראל", וכן הוא מוסיף כי הרואה שישים ריבוא עובדי כוכבים אומר: "בּוֹשָׁה אִמְּכֶם מְאֹד, חָפְרָה יוֹלַדְתְּכֶם, הִנֵּה אַחֲרִית גּוֹיִם מִדְבָּר צִיָּה וַעֲרָבָה". התלמוד גם מגדיר מהי אוכלוסייה - "תנא: אין אוכלוסא פחותה מששים רִבוא". הברכה מוזכרת פעם נוספת במדרש תנחומא שמונה את ברכות הראיה. התלמוד הירושלמי מקשר ברכה זו גם לקריאת התרנגול בשחר שניתן לו הכוח להבחין בין היום ובין הלילה, בדומה לברכת "הנותן לשכוי בינה": "קרא הגבר, אומר "ברוך חכם הרזים".
בהלכה

להלכה, פוסק הרמב"ם לפי התלמוד, כי מברכים רק אם רואים 60 ריבוא מישראל, תוך שהוא קובע תנאי נוסף, כי על האוכלוסייה להימצא דווקא בארץ ישראל, ככל הנראה על פי דברי עולא בתלמוד: "נקיטנן - אין אוכלוסא בבבל". כלומר: אין דין אוכלוסייה בבבל. לשון הרמב"ם:
הרואה ת"ר אלף אדם כאחד, אם עכו"ם הם אומר: "בושה אמכם מאד חפרה יולדתכם הנה אחרית גוים מדבר ציה וערבה". ואם ישראל הם ובארץ ישראל אומר ברוך אתה ה' אלהינו מלך העולם חכם הרזים.
אולם לפי הרב יוסף קארו, מחבר ה"שולחן ערוך", יש לברך בכל מקום שבו נראים שישים ריבוא מישראל המכונסים במקום אחד. לפי פרשנות השולחן ערוך, הקביעה של עולא כי "אין אוכלסא בבבל" אינה קביעת הלכה והיא מתייחסת לכך שבימיו לא היו בפועל שישים ריבוא בבבל.
בתלמוד מסופר על האמורא רב חנינא בריה דרב איקא שבירך ברכה זו גם למראה רב פפא ורב הונא בריה דרב יהושע, משום שנחשבו בעיניו "כשישים ריבוא מישראל". השניים לא ראו זאת בעין טובה והגיבו בחריפות: "נעשית כל כך חכם? נתנו בו את עיניהם, ומת". פרשני תלמוד שונים, בהם החת"ם סופר ורבי ניסים אלגזי, ניסו לבאר את התמיהות שעולות מהסיפור, ממה התפעלו השניים ומדוע הומת. רוב פוסקי ההלכה השמיטו דין זה ולא קבעו את הברכה בהימצא אדם שחשוב כשישים ריבוא, אולם בספר הטור פסק כך להלכה, בהסתייגות שאין בימינו אדם שראוי לברך עליו כך. לדברי הרב הירושלמי שמואל הומינר יברכו ברכה זו על המשיח, משום שבוודאי יקבלו את פניו למעלה משישים רבוא מישראל.
את הברכה בירכו משתתפי מעמד עצרת המחאה ההמונית של החרדים בירושלים בשנת תשע"ד 2 במרץ 2014, שבה נטלו חלק מאות אלפי אנשים. את הברכה בירך הרב ברוך מרדכי אזרחי ראש ישיבת עטרת ישראל.
משמעות הברכה

רש"י מפרש את הברכה כהתפעלות ושבח לאלוהים על חכמתו, שיודע את ה"רזים" והנסתרות בלב כל אחד מהמתקהלים השונים כל כך זה מזה.
על משמעות הברכה כתב הרב קוק כי
ככל שנעמיק להתבונן במבנה האופי הפרטי של בני האדם, נתפלא יותר ויותר על השוני הרב הקיים בין ביניהם. שוני זה, מגזרת החכמה העליונה הוא בא. אילו היו כל בני האדם שווים זה לזה בהלך רוחם, לא היה כל אדם ואדם וכל חוג וחוג מושך לכיוונו בצורה קיצונית וקנאית כל-כך, ומתוך כך היה העולם נחסר דעות, כיוונים ורעיונות שונים ומפרים.
לקריאה נוספת

איתן קופיאצקי, "ברכת חכם הרזים על שישים ריבוא מישראל", תחומין ל"ד (תשע"ד), עמ' 452–464.